P6_TA(2005)0059

Posebno sodišče za Sierra Leone: primer Charles Taylor

Resolucija Evropskega parlamenta o posebnem sodišču za Sierra Leone: primer Charles Taylor

Evropski parlament,

- ob upoštevanju posebnega sodišča za Sierra Leone, ustanovljenega v soglasju med OZN in vlade Sierra Leone na podlagi Resolucije 1315 Varnostnega svet OZN z dne 14. avgusta 2000 s ciljem, da pred sodišče privede obtožene zločinov proti človeštvu in kršitev mednarodnega prava v Sierra Leone,

- ob upoštevanju mednarodnega prava, zlasti ženevske konvencije in dodatnega Protokola št. II o vojnih zločinih,

- ob upoštevanju vsestranskega mirovnega sporazuma, ki je bil sprejet 18. avgusta 2003 v Accri, Gana, in ki naj bi pomenil konec več kot štirinajst let trajajočih notranjih oboroženih spopadov v Liberiji,

- ob upoštevanju Cotonoujskega sporazuma med ES in državami AKP, v katero sta včlanjeni tudi Nigerija in Liberija, in zavezanosti vpletenih strani določilom sporazuma o miru, varnosti in stabilnosti, spoštovanju človekovih pravic, načel demokracije in pravne države,

- ob upoštevanju člena 115(5) svojega Poslovnika,

A. ker je nekdanji liberijski predsednik Charles Taylor v Liberiji vzpostavil avtoritarni režim, ki je vladal od leta 1997 do izbruha civilne vojne,

B. ker je 14 let nasilja in slabe vladavine v Liberiji povzročilo neznansko trpljenje ljudi, zlasti civilnega prebivalstva, pa tudi hude kršitve človekovih pravic, masivno razseljevanje prebivalstva in zlom družbenih in gospodarskih struktur,

C. ker je spopad v Liberiji pripomogel k destabilizaciji celotne zahodnoafriške regije in je sprožil humanitarno krizo tragičnih razsežnosti,

D. ker je 7. marca 2003 tožilec posebnega sodišča za Sierra Leone Charlesa Taylorja v 17 primerih obtožil zločinov proti človeštvu in vojnih zločinov, ki vključujejo umor, pohabljenje, posilstva, spolno suženjstvo in novačenje otrok,

E. ker Taylor še naprej prebiva v Nigeriji in ga pred kazenskim pregonom ščiti imuniteta voditelja države in to navkljub dejstvu, da je 31. maja 2004 pritožbeni senat posebnega sodišča za Sierra Leone zavrnil zahtevo Charlesa Taylorja po ohranitvi imunitete pred kazenskim pregonom,

F. ker je nigerijska vlada odigrala ključno vlogo pri prizadevanjih za konec državljanske vojne v Liberiji; in ker je nigerijska vlada 6. julija 2003 Charlesu Taylorju ponudila azil, ki ga je slednji sprejel,

G. ker je oktobra 2003 Varnostni svet Združenih narodov izrazil zaskrbljenost nad stalnim prizadevanjem Charlesa Taylorja, da iz izgnanstva destabilizira Liberijo in zahodno Afriko, s čimer krši predhodni sporazum z Nigerijo o zatočišču, s katerim se je obvezal, da se bo vzdržal vsakega vmešavanja v liberijsko politiko,

H. ker je avgusta 2004 Varnostni svet Združenih narodov uvedel prepoved potovanja za uradne predstavnike Liberije zaradi njihove domnevne vloge kot kurirji Charlesa Taylorja v Nigeriji,

I. ker je posebni predstavnik generalnega sekretarja Združenih narodov septembra 2004 pred Varnostnim svetom OZN pričal takole: "Duh Charlesa Ghankaya Taylorja še vedno visi nad Liberijo; če ne bo priveden pred posebno sodišče za Sierra Leone, bodo mnogi Liberijci še naprej dvomili v trajnost mirovnega procesa",

J. ker je poleg prostovoljnih prispevkov preko 30 milijonov UDS, ki so jih države članice EU namenile za ustanovitev in delovanje posebnega sodišča za Sierra Leone, Evropska unija sodišču namenila 800000 EUR,

K. ker naj bi bile oktobra 2005 v Liberiji izvedene volitve in je njihov izid lahko v veliki meri odvisen od strahu pred vrnitvijo Charlesa Taylorja in posledično ne bo odražal upanja za prihodnost,

L. ker mir in stabilnost zveze držav ob reki Mano, tj. Liberije, Sierra Leone in Gvineje, temelji na miru in stabilnosti vsake od držav in je pozitivni razvoj vseh ogrožen, če je ogrožena ena izmed njih,

M. ker Charles Taylor ostaja grožnja za mednarodni mir in varnost ter spodkopava evropska prizadevanja za trajni mir in razvoj v zahodni Afriki,

N. ker bi nekaznovanje Taylorja bilo v nasprotju z mednarodnim pravom, žalitev številnih Taylorjevih žrtev in bi oslabilo vzpostavitev trajnega miru v regiji, ki temelji na pravni državi,

O. ker si prebivalci Sierra Leone zaslužijo, da se v primeru Charlesa Taylorja s poštenim sojenjem pred posebnim sodiščem za Sierra Leone zadosti pravici,

P. ker mednarodno pravo jasno določa, da je vojne zločince treba vedno pripeljati pred sodišče in da so države zavezane izročiti osumljence vojnih zločinov,

Q. ker obvestilo izvršnega odbora Visokega komisariata Združenih narodov za begunce (UNHCR) o izključitvenih klavzulah Ženevske konvencije jasno navaja, da "če je zaščita, ki jo zagotavlja zakon o beguncih, dopuščala nudenje zaščite storilcem večjih kaznivih dejanj, bi bila praksa mednarodne zaščite v neposrednem nasprotju z nacionalnim in mednarodnim pravom in bi nasprotovala človekoljubni in miroljubni naravi koncepta azila",

R. ker je Nigerija ratificirala Ženevsko konvencijo, ki določa, da se tistim, ki so storili vojne zločine ne more podeliti status begunca,

1. poziva nigerijsko vlado, da deluje v interesu nadaljevanja mirovnega procesa v Liberiji in v podporo pravni državi s takojšnjo izročitvijo Charleas Ghankaya Taylorja sodnim oblastem posebnega sodišča za Sierra Leone;

2. poziva Varnostni svet Združenih narodov, da to vprašanje obravnava kot nujno;

3. poziva OZN, EU in države članice, da okrepijo mednarodni pritisk, da bi dosegli izročitev Charlesa Taylorja;

4. pozdravlja odločitev prehodne liberijske vlade, da zamrzne premoženje nekdanjega predsednika Charlesa Taylorja in njegovih družabnikov;

5. poziva EU, da še naprej podpira mirovni sporazum iz leta 2003 med tremi liberijskimi vojnimi stranmi in za oktober 2005 predvidene predsedniške in parlamentarne volitve;

6. zahteva, da se vse države v regiji odrečejo vsem ukrepom, ki bi lahko prispevali k nestabilnosti v sosednjih državah;

7. naroči svojemu predsedniku, naj to resolucijo posreduje Svetu, Komisiji, vladam držav članic EU, vrhovnemu tožilcu posebnega sodišča za Sierra Leone, sopredsednikom Skupne parlamentarne skupščine AKP-EU, Afriški uniji, generalnemu sekretarju ZN, generalnemu sekretarju Ekonomske skupnosti zahodnoafriških držav (ECOWAS) ter vladama Liberije in Nigerije.

--------------------------------------------------